Document ID: 32010R0822

РЕГЛАМЕНТ (ЕС) № 822/2010 НА КОМИСИЯТА
от 17 септември 2010 година
за изменение на Регламент (ЕО) № 198/2006 за прилагане на Регламент (ЕО) № 1552/2005 на Европейския парламент и на Съвета относно статистиката, свързана с професионалното обучение в предприятията, във връзка с данните, които трябва да бъдат събирани, и с изискванията за изготвянето на извадките, точността и качеството
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1552/2005 на Европейския парламент и на Съвета от 7 септември 2005 г. относно статистиката, свързана с професионалното обучение в предприятията (1), и по-специално член 7, параграф 3, член 8, параграф 2 и член 9, параграф 4 от него,
като има предвид, че:
(1)
С Регламент (ЕО) № 1552/2005 е установена обща рамка за изготвянето на европейска статистика за професионалното обучение в предприятията.
(2)
С Регламент (ЕО) № 198/2006 на Комисията от 3 февруари 2006 г. за прилагане на Регламент (ЕО) № 1552/2005 на Европейския парламент и на Съвета относно статистиката, свързана с професионалното обучение в предприятията (2) са определени конкретните данни, които трябва да бъдат събирани във връзка с предприятията, осигуряващи обучение, и тези, които не осигуряват обучение, и с различните форми на професионално обучение, изискванията за изготвянето на извадките и точността, качеството на събираните данни, както и за докладите за качеството.
(3)
След влизането в сила на Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 (3) следва да бъдат приети подробните спецификации на NACE Rev. 2 и категориите по размер, по които могат да бъдат разбити резултатите.
(4)
Комисията следва да определи конкретните данни, които трябва да бъдат събирани по отношение на предприятията, осигуряващи обучение, и тези, които не осигуряват обучение, и на различните форми на професионално обучение.
(5)
Следва да бъдат приети както мерки за прилагане във връзка с изискванията за качеството на данните, които трябва да бъдат събирани и предавани за европейската статистика за професионалното обучение в предприятията, и със структурата на докладите за качеството, така и мерките, необходими за оценка или подобряване на качеството на данните.
(6)
С Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (4) е дефиниран нов статистически инструмент за участието на възрастните в обучението през целия живот.
(7)
С оглед на информацията, която ще бъде представяна по Регламент (ЕО) № 452/2008, както и на необходимостта от подобряване на качеството на резултатите за професионалното обучение в предприятията и от намаляване на тежестта за предприятията, породена от представянето на статистическа информация, е целесъобразно да се изменят както схемата с кодовете, така и изискванията във връзка с изготвянето на извадките, точността и качеството.
(8)
Поради тази причина Регламент (ЕО) № 198/2006 следва да бъде съответно изменен.
(9)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, III и V към Регламент (ЕО) № 198/2006 се заменят с текста на приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 септември 2010 година.

Labels: 12
4
9
19